Predkladacia správa
	„Aktualizácia koncepcie využitia hydroenergetického potenciálu vodných tokov SR  do roku 2030“ je vypracovaná na základe úlohy B.3. z uznesenia vlády SR č. 178/2011 z 3. marca 2011, ktorým vláda SR schválila Koncepciu využitia hydroenergetického potenciálu vodných tokov SR do roku 2030 a ktorým uložila ministrovi životného prostredia Slovenskej republiky, aktualizovať schválenú koncepciu v rámci prác na aktualizácii Plánov manažmentu správnych území povodí Dunaja a Visly, resp. Vodného plánu Slovenska. 
	
Koncepcia a jej aktualizácia nadväzujú na ciele stanovené strategickými dokumentmi v oblasti trvalo udržateľného hospodárenia s vodou, ochrany vôd a v oblasti energetickej politiky Slovenskej republiky (ďalej len „SR“), a vyššieho využitia obnoviteľných zdrojov energie v SR, a to v súlade so zásadami environmentálnej a energetickej politiky Európskej únie (ďalej len „EÚ“).
	
Indikatívny cieľ dosiahnuť výrobu 850 GWh/rok do roku 2030 je vytýčený ako veľmi ambiciózny  cieľ, ktorého plnenie sa pravdepodobne nepodarí naplniť, a musí byť v súlade s cieľmi a politikou, ktoré vyplývajú zo smernice Európskeho parlamentu a Rady č. 2000/60/ES z 23. októbra 2000, ustanovujúcej rámec pôsobnosti spoločenstva v oblasti vodného hospodárstva (ďalej len rámcová smernica o vode) a smernice Rady č. 92/43/EHS z 21. mája 1992 o ochrane prirodzených biotopov, voľne žijúcich živočíchov a rastlín s dôrazom na ochranu území NATURA 2000, ako aj ďalšie predpisy, súvisiace s ochranou prírody a krajiny, udržateľným životom a poskytovaním  dôležitých ekosystémových služieb. 
	
Predmetom tohto dokumentu je najmä aktualizácia stavu využívania hydroenergetického potenciálu vodných tokov SR dôrazom na jeho environmentálne prínosy, stanovenie podmienok ďalšieho využívania technického hydroenergetického potenciálu vodných tokov v SR v závislosti od ekologických a environmentálnych limitov daného vodného útvaru, resp. dotknutého územia a určiť podmienky a požiadavky pre navrhovanie, posudzovanie a schvaľovanie výstavby malých vodných elektrární (ďalej len „MVE“) pre všetkých účastníkov týchto procesov.

Na rozdiel od aktuálne platnej koncepcie, Aktualizácia koncepcie využitia hydroenergetického potenciálu vodných tokov SR presne definuje kritéria obmedzujúce výstavbu MVE.

Na území SR bolo identifikovaných 375 profilov (príloha č.3 aktualizácie), v ktorých by bolo možné z technického hľadiska vybudovať MVE (tzv. profily s technicky využiteľným hydroenergetickým potenciálom), ale to len za predpokladu, že by na uvedených profiloch neboli identifikované ďalšie obmedzenia, najmä z dôvodov ochrany prírody a životného prostredia.

Na základe týchto obmedzení boli určené kritéria, podľa ktorých bolo 317 profilov  vyhodnotených ako aktuálne nevhodných na realizáciu výstavby MVE. Ostávajúcich                   58 profilov (príloha č.4 aktualizácie) bolo označených ako podmienečne vhodných na výstavbu MVE, čo však automaticky nezakladá právny nárok na ich realizáciu. 
	Tieto profily je možné využiť na výstavbu MVE len za predpokladu, že investori na základe spoľahlivo zisteného stavu veci a najlepších dostupných poznatkov preukážu, že novou zmenou (novým projektom) nedôjde k zhoršeniu stavu útvaru povrchovej vody, resp. preukážu splnenie podmienok podľa § 16 ods. 6 písm. b) vodného zákona, vrátane všetkých kumulatívnych vplyvov na vodný útvar, iné dotknuté vodné útvary v povodí a životné prostredie (§ 16 ods. 9 vodného zákona) a súčasne splnia kritériá, zásady a podmienky stanovené touto aktualizáciou.
 	Vzhľadom na obmedzujúce ekologické kritériá vo väčšine identifikovaných profilov je ambiciózny cieľ výroby elektrickej energie z obnoviteľných zdrojov energie prostredníctvom MVE do roku 2030 potrebné prehodnotiť, resp. zvážiť iné možnosti zabezpečenia požadovanej výroby elektrickej energie. Jednou z možností je aktualizácia prerozdelenia podielu výroby elektrickej energie z obnoviteľných zdrojov energie v rámci energetického mixu.
	Predkladaný materiál bol posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon č. 24/2006 Z. z.“). V marci 2015 bola predložená Správa o hodnotení strategického dokumentu a na základe vyhodnotenia relevantných pripomienok bol dokument upravený. Ministerstvo životného prostredia SR  (ďalej len „MŽP SR“).vydalo stanovisko č. 3007/2015-3.4/pl podľa zákona č. 24/2006 Z. z. a spolu s doložkou vplyvov strategického dokumentu s celoštátnym dosahom na životné prostredie podľa zákona č. 24/2006 Z. z. sú súčasťou predkladaného dokumentu. Aktualizácia koncepcie využitia hydroenergetického potenciálu vodných tokov SR do roku 2030 bola upravená v súlade so závermi záverečného stanoviska z posudzovania vplyvov na životné prostredie, v ktorom sa odporúča jeho prijatie za podmienky dodržania odporúčaní na prepracovanie, dopracovanie a jeho úpravu.	
Na tejto aktualizácii koncepcie spolupracovali dotknuté sekcie a organizácie Ministerstva životného prostredia. V rámci nasledujúcich konzultácií s verejnosťou a ďalších pripomienkových konaní sa mali možnosť k dokumentu vyjadriť aj zástupcovia širšej odbornej verejnosti vrátane mimovládnych organizácií a občianskych združení, odborníkov z akademickej a vedeckej obce z oblasti elektroenergetiky a pod.
	MŽP SR následne zriadilo pracovnú skupinu ad hoc na dopracovanie návrhu predmetného strategického dokumentu, ktorá uskutočnila tri rokovania, pričom jej členmi boli okrem zástupcov niektorých rezortných organizácií aj zástupcovia odbornej verejnosti, akademickej obce, Združenia miest a obcí Slovenska a Slovenského rybárskeho zväzu. Po ukončení jej činnosti sa uskutočnilo rokovanie za okrúhlym stolom v gescii štátneho tajomníka MŽP SR.
[bookmark: _GoBack]	K materiálu bolo v rámci medzirezortného pripomienkového konania predložených 123 zásadných pripomienok, z ktorých bolo 25 akceptovaných, 98 bolo predmetom rozporových konaní. Na nich bolo 59 rozporov odstránených. Materiál je predkladaný na rokovanie vlády s 39 neodstránenými rozpormi,  z toho 31 je zo strany verejnosti v zastúpení Združením Slatinka, zvyšných 8 je  zo strany nepovinne pripomienkujúcich subjektov.

